**Protokoll sentralstyremøte 03/19**

Norges Blindeforbunds Ungdom

14-16. juni Sporveisgata 10, Oslo

Fredag 14. juni: 19:45–22:10

Lørdag 15. juni: 09:30-17:00

Søndag16. juni: 10:00-12:00

**Tilstede:**

Kristoffer Lium, Helene Romset, Henning Knudsen, Frida Natland og Viktoria Røksland.

Trine-Lise Østlund Blime var tilstede fra administrasjonen.

Silje Solvang deltok på telefon under behandling av sak 032/19 A) og 034/19.

William Skauen deltok på telefon under behandlingen av sak 047/19.

Innhold

[SAK 029/19 Godkjenning av innkalling og saksliste 3](#_Toc16601262)

[SAK 030/19 Orienteringer og invitasjoner 3](#_Toc16601263)

[A) Landsmøte til Unga med synnedsätning 3](#_Toc16601264)

[B) Generalforsamling unge funksjonshemmede 3](#_Toc16601265)

[SAK 031/19 Utvalgene i NBfU 4](#_Toc16601266)

[A) Interessepolitisk utvalg 4](#_Toc16601267)

[B) Internasjonalt utvalg 5](#_Toc16601268)

[SAK 032/19 Regionene Rundt 5](#_Toc16601269)

[SAK 033/19 Media og sosiale medier 7](#_Toc16601270)

[SAK 034/19 Evaluering - Tillitsvalgtkonferansen 8](#_Toc16601271)

[SAK 035/19 Evaluering - kurs i politisk påvirkning 8](#_Toc16601272)

[SAK 036/19 Evaluering - studietur UD 8](#_Toc16601273)

[SAK 037/19 Evaluering - Goalballturnering i Danmark 9](#_Toc16601274)

[SAK 038/19 Status – Nordisk Leir 9](#_Toc16601275)

[SAK 039/19 Status - Arendalsuka 2019 9](#_Toc16601276)

[SAK 040/19 Høstkurs 2019 – Sex og samliv 10](#_Toc16601277)

[SAK 041/19 IT- Kurs 10](#_Toc16601278)

[SAK 042/19 Søknad om film i samarbeid med Leidar 10](#_Toc16601279)

[SAK 043/19 Leirene til Norges Blindeforbund 11](#_Toc16601280)

[SAK 044/19 Landsmøtet 2019 11](#_Toc16601281)

[SAK 045/19 Trygghetsgruppen 12](#_Toc16601282)

[SAK 046/19 Hjemmesidene 12](#_Toc16601283)

[SAK 047/19 Økonomi 13](#_Toc16601284)

[SAK 048/19 Plassering av egenkapitalen i fond 13](#_Toc16601285)

[SAK 049/19 Interessepolitikk 13](#_Toc16601286)

[Sak 050/19 Mat i forbindelse med arrangementer 14](#_Toc16601287)

[SAK 051/19 Datoplan 2019/2020 15](#_Toc16601288)

# **SAK 029/19 Godkjenning av innkalling og saksliste**

**Vedtak:** Innkalling og saksliste ble godkjent. Helene Romset ble valgt som møteleder.

#

# **SAK 030/19 Orienteringer og invitasjoner**

## Landsmøte til Unga med synnedsätning

Forelå invitasjon til Unga med synnedsätning (US) sitt landsmøte (medlemsforum) i Piteå.

**Vedtak:** Frida Maria Natland representerer NBfU på US sitt landsmøte i Piteå.

## Generalforsamling unge funksjonshemmede

Unge funksjonshemmedes generalforsamling 2019 finner sted på *Scandic Oslo Airport, 1.-3. november.* NBfU har tre delegater og en observatørplass på dette møtet.

Sentralstyret ba administrasjonen kontakte Unge Funksjonshemmede med en forespørsel om hvilken metode for stemmegivning som vil bli benyttet.

**Vedtak:** Følgende personer representerer NBfU på generalforsamlingen til unge funksjonshemmede:

Kristoffer Lium (delegat)

Helene Romset (delegat)

Frida Natland (delegat)

Henning Knudsen (observatør)

# **SAK 031/19 Utvalgene i NBfU**

## Interessepolitisk utvalg

Silje Solvang orienterte om arbeidet i utvalget. De har hatt 6 møter i 2019 og ett av disse var et fysisk møte. De har jobbet med følgende saker:

* Opprop på buss. Utvalget har vært i kontakt med kollektivselskapet i Buskerud, Brakar. De har svart at de har startet arbeidet med dette.
* Spørreundersøkelse tilrettelegging av høyere utdanning.
* Rekrutteringsprosesser i arbeidslivet, i samarbeid med interessepolitisk avdeling i blindeforbundet.
* Kontakt med VY vedrørende bedre farger og kontraster i deres app.
* Arrangert interessepolitisk politiske kurs i Trondheim i samarbeid med Sentralstyret. Tilbakemeldingene på dette kurset var veldig gode.
* Kontaktet blindeforbundet, med et ønske om økt miljøbevissthet.
* Startet Snapchat-konto
* Synstolking av bilder på Instagram. Her er det tatt kontakt med ungdomspartier, influensere og andre organisasjoner. Så langt har 104 kontoer blitt kontaktet og av disse har 65 begynt å synstolke bildene sine. Noen partier har også sendt oppfordringen videre til sine fylkeslag.

Utvalget ønsker å jobbe mest mulig dagsaktuelt. De har også sett seg ut punktskriftmerking av kondomer og graviditetstester som et område de ønsker å se nærmere på.

Samarbeidet mellom det interessepolitiske utvalget og interessepolitisk avdeling i Blindeforbundet ble diskutert. Utvalget er meget positive til dette.

Videre var det et ønske om å informere NBfUs regioner mer om arbeidet i det interessepolitiske utvalget, for å skape økt regional deltakelse. Protokollene fra utvalgsmøtene sendes derfor ut til regionene, sammen med sentralstyreprotokollene.

**Vedtak:** Sentralstyret tok overnevnte redegjørelse til orientering.

## Internasjonalt utvalg

Ingen utvalgsmedlemmer kunne møte for sentralstyret, men Trine-Lise har snakket med utvalgsleder Hawkilara Axelsen, og orienterte om utvalgets arbeid. Ulike omstendigheter har ført til at utvalgets aktivitet i april og mai var noe lavere enn vanlig, men aktiviteten har økt etter 1. juni.

Utvalget skal arrangere en faglig helg i september som de jobber med. De jobber også videre med blindkluderingsøknaden.

**Vedtak:** Sentralstyret tok redegjørelsen til orientering.

#

# **SAK 032/19 Regionene Rundt**

Henning orienterte om status i de ulike regionene.

Region Sør har ikke hatt noen aktivitet siden forrige sentralstyremøte, men Trine-Lise har snakket med medlemmer fra regionen som kanskje kan være interesserte i å få i gang aktivitet i regionen igjen.

Region Øst har hatt årsmøte og Ingvild Bye er valgt til ny leder. I mai arrangerte de en Liseberg-tur sammen med vest. Til høsten skal de arrangere et flykurs og et kaffekurs. Begge disse kursene er støttet av LNUs støtteordning «Herreløs arv». De skal arrangere julebord på Hurdal syn- og mestringssenter i desember. Årsmøtet arrangeres i mars 2020.

Region Vest har avholdt årsmøte og fått ett nytt styre som består av fem personer. Maiken Mucha er gjenvalgt som leder. De arrangerte Liseberg-tur sammen med region Øst i mai, og skal arrangere en aktivitetshelg i Voss i august. I desember avholdes julebord i samarbeid med region Nord på Evenes. Regionen skal arrangere sitt årsmøte i mars 2020.

Region Midt har avholdt sitt årsmøte og Anna Eggen Skarbøvik er gjenvalgt som leder. Det nye styret består av fem personer. De skal arrangere en sommertur til Mosjøen, sammen med region Nord og BUF i Trøndelag. De har videre planlagt en halloweenfest i Trondheim i oktober og et julebord i Steinkjer i desember. De fikk innvilget et førstehjelpskurs som skal gjennomføres i julebordhelgen. Hotellprosjektet er lagt på is inntil videre, da Scandic ikke kunne fortsette dette på nåværende tidspunkt. Regionen ønsker å gjenoppta dette arbeidet i nær fremtid.

Region Nord: Trine-Lise orienterte om arbeidet. Regionen har gjennomført sitt årsmøte. Det ble avholdt i Bodø og Lena Gimse ble gjenvalgt som leder. De skal arrangere en sommertur til Mosjøen sammen med Region Midt og BUF i Trøndelag. I forbindelse med dette vil de også gjennomføre det årlige fysiske styremøtet. Styret skal også ha litt opplæring denne helgen da det ikke var mange som var med på NBfUs tillitsvalgtkonferanse. De skal arrangere julebord sammen med region Vest på Evenes senteret.

Region Hedopp har per dags dato ingen aktivitet men Frida har vært i kontakt med BUF i Hedmark og Oppland, og orienterte om dette. De skal arrangere en Oslotur i april/mai 2020 som pleier å ha godt oppmøte. Det skal derfor forsøkes å få inn en programpost om NBfU i denne samlingen.

**Vedtak:** Sentralstyret tok saken til orientering

#

# **SAK 033/19 Media og sosiale medier**

Silje Solvang orienterte om arbeidet utvalget for sosiale medier har gjort. Utvalget fokuserer mest på Instagram og har nå 1783 følgere der. Dette er en økning med 347% på ett år og nesten 300 nye følgere siden forrige sentralstyremøte. Det er i hovedsak Trine-Lise som oppdaterer facebook. Utvalget har startet en snapchat-konto som fungerer veldig bra, og hvor synshemmet ungdom kan overta kontoen i et visst tidsrom.

Sentralstyret mener at fokuset på Instagram er det rette med tanke på at dette er et mer hensiktsmessig medium for å drive holdningsskapende arbeid, da det er der ungdom i stor grad befinner seg.

**Status sosiale medier:**

* Instagram: 1783 følgere på Instagram (+ 288 siden forrige møte)
* Facebook:1325 personer som liker og 1346 personer som følger pagen. Dette er en oppgang med 63 flere personer som liker pagen siden forrige møte og 103 flere som følger pagen
* Twitter: 131 følgere på Twitter (en færre siden forrige møte)

**Vedtak:** Saken ble tatt til orientering.

# **SAK 034/19 Evaluering - Tillitsvalgtkonferansen**

Sammendrag av evalueringen av tillitsvalgtkonferansen 2019 ble lest opp. Tilbakemeldingene var meget gode.

Sentralstyret var enig i at evalueringsresultatene var meget tilfredsstillende. Til neste år skal det settes et større fokus på erfaringsutveksling, spesielt hva gjelder å arrangere aktiviteter.

Tilbakemeldingene viste også at det var positivt med besøk fra en stortingsrepresentant, noe sentralstyret støttet.

**Vedtak:** Evalueringen ble tatt til orientering.

#

# **SAK 035/19 Evaluering - kurs i politisk påvirkning**

Sammendrag av evalueringen av kurs i politisk påvirkning ble gjennomgått. Dette kurset fikk bedre tilbakemeldinger enn noe annet kurs har fått siden NBfU startet med skriftlig, anonym evaluering.

**Vedtak:** Evalueringen ble tatt til orientering.

# **SAK 036/19 Evaluering - studietur UD**

Sentralstyret diskuterte studieturen og hvordan erfaringene fra denne er brukt i det interessepolitiske arbeidet etterpå.

**Vedtak:** Evalueringen ble tatt til orientering.

# **SAK 037/19 Evaluering - Goalballturnering i Danmark**

Trine-Lise orienterte om arbeidet i forkant av goalball-turneringen og tilbakemeldingene fra deltagerne i etterkant. Sentralstyret diskuterte om det skulle startes opp goalball i Norge igjen, da det er populært. Det ble også diskutert om det skulle settes av penger til goalball i 2020. NTNUI har hatt goallballturnering i februar og skriver på sine hjemmesider at dette er en idrett de tilbyr studentene. Sentralstyret er nysgjerrige på samarbeid om dette og vil kontakte aktuelle regioner.

**Vedtak:** Trine-Lise tar kontakt med Region Midt om goalball på NTNUI. Sentralstyret tok forøvrig saken til orientering.

#

# **SAK 038/19 Status – Nordisk Leir**

Trine-Lise orienterte om nordisk leir 2019. Fem deltagere og en ledsager er påmeldt. Leiren er på Island 25. juni til 2. juli.

**Vedtak:** Saken ble tatt til orientering

# **SAK 039/19 Status - Arendalsuka 2019**

NBfU er invitert i en debatt i regi av Unge funksjonshemmede. Anne Gundersen stiller for NBfU. Helene kan delta på Arendalsuka på vegne av NBfU om dette viser seg nødvendig. Medlemmene av interessepolitisk utvalg og SoMe-utvalget forespørres om deltakelse.

**Vedtak:** NBfU deltar i overnevnte debatt. Utvalgsmedlemmer forespørres om deltakelse er ønskelig.

# **SAK 040/19 Høstkurs 2019 – Sex og samliv**

Henning orienterte om arbeidet. Invitasjonen skal sendes ut før leirene slik at kurset enklere kan markedsføres på disse. Kurset avholdes på Solvik i midten av november. Det skal gjennomføres med stor grad av gruppeinndeling og med mulighet for å stille spørsmål anonymt. Noen deler av målgruppen er medlemmer under 26 år, men alle medlemmer kan melde seg på.

**Vedtak:** Saken ble tatt til orientering. Arbeidsgruppen jobber videre med kurset.

#

# **SAK 041/19 IT- Kurs**

Kristoffer orienterte om arbeidet. Invitasjonen skal sendes ut før leirene slik at dette enklere kan markedsføres på disse. Kurset avholdes i Kristiansand 11.-13. oktober. Deltakerne møter om mulig i Oslo for å ta toget til Kristiansand og ha noen aktiviteter på toget. En kupe bookes til våre deltagere for dette.

Kurset vil delvis gjennomføres som rene foredrag, aktiviteter og gruppeoppgaver.

Målgruppen er alle i NBfU som er interessert i IT og vil lære seg mer om dette.

**Vedtak:** Saken ble tatt til orientering. Arbeidsgruppen fortsetter sitt arbeid.

#

# **SAK 042/19 Søknad om film i samarbeid med Leidar**

Helene orienterte om møtene med Leidar. Det har blitt avholdt to møter. Ideer til filmer der temaet er synshemmedes hverdag er diskutert, og det er enighet om at filmene skal ha et humoristisk fokus. NBfUs medlemmer er forespurt om tips til morsomme situasjoner fra virkeligheten. De skal ha neste møte i løpet av sommeren, der ideene skal vurderes.

**Vedtak:** Saken ble tatt til orientering.

#

# **SAK 043/19 Leirene til Norges Blindeforbund**

NBfU skal stille med stand på ungdomsleir og Ung Uke. Vi vil avholde standen på ungdomsleir 1. juli klokken 13:30 til 15:30 og ung uke 8. juli klokken 17:30-19:00.

Administrasjonen stiller på begge standene. Maiken Mucha og Ingvild Bye blir med på ungdomsleir.

Helene orienterte om arbeidet med filter på Snapchat.

**Vedtak:** Trine-Lise tar ansvar for gjennomføringen og planleggingen av stand på leir. Helene tar ansvar for arbeidet med Snapchat sammen med sosiale medier-utvalget.

#

# **SAK 044/19 Landsmøtet 2019**

Sentralstyret gjennomgikk alle sakspapirene til landsmøtet.

Sakslisten ble godkjent, og eventuelle innkommende saker legges til denne.

Møtefunksjonærer ble diskutert. Sentralstyret ønsket en erfaren og en mindre erfaren dirigent, og foreslo også å forespørre LNU om en kandidat.

Cecilie Bjørnerud og Silje Solvang foreslås som referenter.

Det var enighet om at landsmøtet skal streames. Christian Thon forespørres om han vil ta ansvaret for dette, og honoreres tilsvarende andre møtefunksjonærer.

Trygghetsgruppen forespørres om ønsket representasjon.

**Vedtak:** Endringene legges inn i sakspapirene og de sendes på e-post før 1. juli for godkjenning.

Trine-Lise forespør aktuelle kandidater og kontakter trygghetsgruppen.

#

# **SAK 045/19 Trygghetsgruppen**

Årsrapporten fra Trygghetsgruppen ble gjennomgått.

Kommunikasjonen mellom sentralstyret og Trygghetsgruppen går mellom leder i Trygghetsgruppen og daglig leder.

**Vedtak:** Årsrapporten ble tatt til orientering

#

# **SAK 046/19 Hjemmesidene**

Kristoffer orienterte om dagens hjemmesider. IT-ansvarlig William Skauen redegjorde for mulige endringer.

Sentralstyret diskuterte hvordan hjemmesiden kunne bli bedre. Valg av løsning for nye hjemmesider ble diskutert, herunder om det var ønskelig å fortsette å benytte dagens plattform, eller gå over til en ny. Sentralstyret var enig om at en ny løsning er det beste. Kristoffer og Trine-Lise kontakter masterstudenter og "start-ups" med forespørsel om samarbeid.

**Vedtak:** Kristoffer og Trine-Lise har ansvaret for den videre prosessen.

# **SAK 047/19 Økonomi**

Helene la fram regnskap per 31.mai 2019 samt forslag til revidert budsjett.

Ny e-postadresse, refusjon@nbfu.no, opprettes. Denne skal benyttes ved innsending av refusjons- og reiseregningsskjemaer. Dette for å samle dette på et sted.

Skyggeregnskap og revidert budsjett sendes regionene til orientering.

**Vedtak:** Regnskapet per 31. mai ble tatt til etterretning.

Revidert budsjett ble vedtatt.

E-post-adressen refusjon@nbfu.no opprettes.

#

# **SAK 048/19 Plassering av egenkapitalen i fond**

Trine-Lise orienterte om arbeidet og hvilke muligheter som forelå.

**Vedtak:** Trine-Lise utreder mulighetene ytterligere.

# **SAK 049/19 Interessepolitikk**

* Henning orienterte fra møtet han og Trine-Lise har hatt med nasjonalmuseet i etterkant av studieturen. Han snakket om hvordan deres nye utstillinger kan utarbeides, særlig med henblikk på universell utforming og synstolking. Nasjonalmuseet ønsket å følge dette videre opp frem mot åpningen av museet.
* Kristoffer orienterte om møtet han, Trine-Lise og Silje Solvang har hatt med Avinor om navigasjon på Gardermoen. De var veldig positive til utvikling av teknologi for navigasjon på flyplassen. Møtedeltakerne følger opp dette arbeidet videre.
* Sentralstyret var enige om å utrede hvorfor, og eventuelt problematisere at, alle punktark blir bleket. Av økonomiske og miljømessige årsaker er det ikke noen grunn til å ha blekede ark til punktskrift, og sentralstyret ønsker å belyse problematikken rundt dette.

Trine-Lise forespør hvorfor man bruker disse arkene i Blindeforbundet og om det finnes mer miljøvennlige alternativer.

**Vedtak:** Arbeidet med interessepolitikk fortsetter i samarbeid med interessepolitisk utvalg

# **Sak 050/19 Mat i forbindelse med arrangementer**

Henning forespurte om hvilken praksis som gjelder ved dekning av mat på reise til eller fra et arrangement i regi av NBfU. Det fremkom at det var noe ulikt syn på hvilken praksis som det ble antatt at gjaldt.

Sentralstyret diskuterte hvilken praksis som bør fastsettes. Det var enighet om at mat bør dekkes dersom det er lang tid fra siste måltid på arrangement til hjemkomst.

**Vedtak:** Dersom en person må starte reisen minst fem timer før første måltid, refunderer NBfU mat på reisen til arrangementet. På hjemreiser refunderes mat der det er minst fem timer fra siste måltid på arrangementet til personen er kommet hjem. Dette gjelder ved reise på mest hensiktsmessige måte.

# **SAK 051/19 Datoplan 2019/2020**

Juni

14.-16. juni: Sentralstyremøte, Oslo

25. juni-2. juli: Nordisk Leir, Reykjavik

Juli

28. juli-31. juli: Sommertur, Region Midt og Nord, Mosjøen

August

23.-25. august: Aktivitetshelg, Region Vest, Voss

23.-25. august: Flykurs, Region Øst

September

13.-15. september: Landsmøte, Hurdal

19.-22. september: Landsmøte Blindeforbundet, Hurdal

Oktober

11.-13. oktober: IT-kurs, Kristiansand

25.-27. oktober: Kaffekurs, Region Øst, Oslo

26. oktober: Halloween-party, Region Midt, Trondheim

November

8.-10. november: Dataparty, KABB, Askim

15.-17. november: Konferanse – sex og samliv, Solvik

Desember

6.-8. desember: Julebord Region Øst, Hurdal

6.-8. desember: Julebord Region Midt, Steinkjer

13.-15. desember: Julebord Region Nord og Vest, Evenes

**2020**

Mars

6.-8. mars: Årsmøte Region Øst

13.-15. mars: Årsmøte Region Vest, Stavanger